**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2021. október 28.-ai nyilvános ülésére**

**TÁRGY:**

**Szabadstrand kijelölés**

**ELŐADÓ:**

Horváth László

polgármester

Tisztelt Képviselő-testület!

Balatonberény Község Önkormányzat Képviselő-testülete 112/2021. (X.7.) számú határozatával felkérte a polgármestert, hogy a következő képviselő-testületi ülésre készítse elő a Balatonberény 1239/13. hrsz.-ú ingatlanon megvalósítani kívánt szabad strandnak 350 fő befogadására alkalmas kialakításának minimális műszaki feltételeit és annak költségkimutatását.

A határozatban foglaltaknak az alábbiak szerint teszek eleget:

Az ÁNTSZ közlése alapján új szabadstrand kijelölésénél az OTÉK alapján mindenképpen szükséges mozgáskorlátozott vizesblokk kialakítása, melyre három hónap haladékot adnak, tehát, ha a képviselő-testület a szabadstrand kijelölése mellett dönt, azt 2022. szeptemberéig meg kell valósítani. Mobil WC elhelyezését tiltja a településkép védelméről szóló önkormányzati rendeletünk is.

Megfelelő számú parkolóhely kialakítása nélkül a strand létesítését nem engedélyezik.

A kijelölési kérelemhez a 78/2008.(IV.3.) Korm.rendelet 7. melléklete alapján üzemeltetési szabályzatot kell csatolni, amelyben többek között az alábbi adatokat mindenképp meg kell adni:

- fürdőhely határa,

- partszakasz hossza,

- lejárók száma,

- férőhely,

- átlag napi fürdőzők,

- hétvégi átlag

- elsősegély nyújtás módja,

- parkolók,

- WC-k száma,

- zuhanyzók száma,

- öltözők.

**Kialakítás 350 vendégfőre vetítve:**

- A kijelölt partszakaszon partvédőmű javítása 800.000 Ft.

- A jelenlegi vizesblokk kapacitása női WC-nek 150 fő, a férfi WC-nek 200 fő.

- Akadálymentes férfi-női illemhely kialakítása új épületben tárolóhellyel, raktárral , dolgozók szociális helyiségével, víz és szennyvíz-hálózattal 25.500.000 Ft.

- 1 db szabadtéri vetkőzőfülke telepítése térburkolással 1.500.000 Ft

- Meglévő vizesblokkban 2 db falikút beépítése 200.000 Ft

- Ivókút létesítése 1.000.000 Ft

- 1 db kültéri zuhanyzó telepítése (korábban községi strandról leszerelt) víz és szennyvíz csatlakozással és térburkolattal 2.000.000 Ft

- 8 db bója vásárlása 500.000 Ft

- Fürdőhely tábla oszloppal 2 db 150.000 Ft

- Egyéb táblák, feliratok 160.000 Ft

- Elsősegélynyújtó felszerelés 30.000 Ft

- Használt mentőkatamarán felszereléssel együtt 1.100.000 Ft

- Területrendezés, fák gallyazása és gyalogos hidak készítése árkok felett 1.000.000 Ft

- Engedélyek, tervek, közbeszerzés stb. 800.000 Ft

**Összesen: 34.740.000 Ft**

A virág utcai nyaraló tulajdonosok joggal féltik a Csicsergő sétány előtti terület természetes állapotát a beépítéstől. Amennyiben az MTÜ pályázatok a korábbi években történt kiíráshoz hasonlóan jelennek meg, úgy a szabadstrand folyamatos beépítése elkerülhetetlen. Az MTÜ pályázatban amennyiben az első két prioritási szempont már teljesült (családbarát vizesblokk, baba-mama szoba), abban az esetben van lehetőség további fejlesztések megvalósítására. Ilyen látványos fejlesztések esetén elképzelhető, hogy további igényként merülhet fel sportszerkölcsönző, büfé és egyéb nem kívánatos létesítmények kialakítása.

**Működtetés költségei:**

-2 fő takarító személyzet naponkénti váltásban ( 3 hónap időtartamra) 2.000.000 Ft

-Mentőőr bérköltsége (3 hónap időtartamra) 1.000.000 Ft. Vizimentő szakszolgálat esetén kb. 3-3,5 millió Ft +ÁFA lehet a vizimentés költsége.

-Takarítószerek beszerzése, vízdíjnövekmény 450.000 Ft

**Összesen: 3.450.000 Ft**

A vízügytől kapott tájékoztatás szerint a jelenleg részükre biztosított keretből megkezdik az iszapkotrást a Balaton nyugati medencéjében Balatongyöröktől indulva. Végre elhatározás született az iszapkotrásra, mely projektből egyetlen Balaton parti helység sem fog kimaradni, a munkák elvégzéséhez szükséges fedezetet folyamatosan biztosítják számunkra.

A tavasszal sarjadó új nád vágását helyi szinten meg tudjuk oldani, megakadályozva ezzel a nád terjedését. Természetesen a hínárvágó gép felújítását meg kell kezdeni.

A parkolási probléma megoldására továbbra is javasolom a Vitorlás utca kialakítását a 7119. számú közútra történő csatlakozással, valamint új parkolóhelyek kialakítását a Sportpálya É-i oldalán, mely a szabadstrandra, a községi strandra és a faluközpontba érkező vendégek kiszolgálása érdekében történne, egyelőre kőszórásos kialakítással. Ez a jelenlegi áron számítva kb. 15.000.000 Ft. A parkoló kialakítását javaslom, hogy Balatonberény parkolási helyzetének megvitatása keretében tárgyalja a testület.

Én azt javasolom, hogy 2021-2022. évben kezdjük el azokat a fejlesztéseket, amelyek magasabb komfortot biztosítanak a területre érkező vendégek számára. 2021. évben megvalósítható a partvédmű javítása, 2022. tavaszán 1-1 db. vetkőzőfülke és kültéri zuhanyzó, elsősegélynyújtó hely kialakítása, területrendezés és 2 fő takarító személyzet alkalmazása. A régóta várt központi elhatározás az iszap kotrásáról reményeink szerint megoldja partszakaszunk eliszaposodásának problémáját, míg a nád terjedésének megakadályozása helyi eszközökkel, a fentebb vázolt módon lesz lehetséges. Mindezek megléte után kerüljön sor a szabadstrand esetleges kijelölésének újratárgyalására.

**Határozati javaslat:**

Balatonberény Község Önkormányzat képviselő-testülete az előterjesztést megismerte és megtárgyalta és ennek alapján felhatalmazza a polgármestert, hogy az 1239/13 hrsz.-ú ingatlanon javasolt komfortnövelő beruházások előkészítését kezdje meg és a 2022. évi költségvetési koncepció elfogadásához a fejlesztések várható költségéről adjon tájékoztatást.

Határidő: 2021. november 25.

Felelős: Horváth László polgármester

Balatonberény, 2021. október 19.

Horváth László

polgármester